钦定古今图书集成/理学汇编/学行典/第285卷 > 刘勰新论 > 《让开府三司表》晋·羊祜
## 钦定古今图书集成/理学汇编/学行典/第285卷 > 刘勰新论 > 《让开府三司表》晋·羊祜

臣伏闻恩诏，拔臣使同台司。臣自出身以来，适十数
年，受任外内，每极显重之任，常以智力不可顿进，恩
宠不可久谬，夙夜战悚，以荣为忧。臣闻古人之言，“德未为人所服，而受高爵，则使才臣不进；功未为人所
归，而荷厚禄，则使劳臣不劝。”今臣身托外戚，事连运
会，诫在过宠，不患见遗。而畏降发中之诏，加非次之
荣，臣有何功可以堪之？何心可以安之？身辱高位，倾
覆寻至，愿守先人敝庐，岂可得哉？违命诚忤天威，曲
从即复若此。盖闻古人申于见知，大臣之节，不可则
止。臣虽小人，敢缘所蒙，念存斯义。今天下自服化以
来，方渐八年，虽侧席求贤，不遗幽贱，然臣不能推有
德，达有功，使圣听知胜臣者多，未达“者不少。假令有
遗德于版筑之下，有隐才于屠钓之间，而朝议用臣
不以为非，臣处之不以为愧，所失岂不大哉！”臣忝窃
虽久，未若今日，兼文武之极宠，等宰辅之高位也。且
臣虽所见者狭，据今光禄大夫李憙，执节高亮，在公
正色；光禄大夫鲁芝，洁身寡欲，和而不同；光禄大夫
李引，清亮简素，立身在朝，皆服事华发，以礼终始。虽
历位外内之宠，不异寒贱之家，而犹未蒙此选，臣更
越之，何以塞天下之望，少益日月？是以誓心守节，无
苟进之志。今道路行通，方隅多事，乞留前恩，使臣得
速还屯。不尔留连，必于外虞有阙。匹夫之志，有不可
夺。